遊鼓山
作者：鄧肅
朝代：宋

paragraphs: 蘭橈𫇢岸雷霆駭，疾雨狂風欲翻海。
吾人作意水石間，素志豈因風雨改。
悟適當如未悟人，衡山不知爲開雲。
魯陽莫試揮戈手，郭泰何妨墊角巾。
山僧導我飛芒屨，要看渠師得道處。
雪噴鼎烹一斥迴，千古澗流不東注。
我笑老師太豪雄，故令鬼物窺吾蹤。
安得廓然無聖解，蒼崖依舊飛白龍。